Stór fóðurprammi sökk á Reyðarfirði í óveðri í nótt. Enginn var um borð en reynt verður að koma prammanum á flot í dag.
Mikið annríki var hjá Björgunarsveitum á Austurlandi í gær vegna vonskuveðurs sem gekk yfir landshlutann. Hluta Neskaupstaðar var lokað vegna hættu sem stafaði af fljúgandi þakplötum og tveir björgunarmenn hlutu minniháttar meiðsl við störf sín. Sveinn Halldór Oddsson Zoëga er aðgerðastjóri hjá björgunarsveitinni Gerpi í Neskaupstað.
Það var náttúrulega bara snarvitlaust veður á öllum Austfjörðum og Austurlandi og verkefnin, ég er nú ekki búinn að telja það saman, en um daginn voru þau orðin sextíu. Þetta eru lausar þakplötur, skjólveggir, garðkofar og brotnar rúður.
25 metra langur og 12 metra breiður fóðurprammi, sem er í eigu Laxa fiskeldis, sökk á Reyðarfirði á fjórða tímanum í nótt. Jens Garðar Helgason, framkvæmdastjóri fyrirtækisins, segir líklegt að sjór hafi komist inn í loftgöt á vélarrýminu.
Það sem virðist hafa gerst er að ísing hafi farið að hlaðast utan á pramann seinni partinn og hann byrjað að taka inn á sig sjó.
Enginn var um borð í prammanum og ekki er talið að öðrum sæfarendum stafi hætta af honum þar sem hann liggur á hafsbotni á um 40 metra dýpi, ekki langt frá landi. Jens segir jafnframt að hvorki eldfiskum né kvíum hafi stafað hætta af og engin svartolía verið um borð.
Varðskipið Þór var kallað til aðstoðar við björgunar- og mengunarvarnaraðgerðir og er það enn á slysstað ásamt björgunarsveitum.
Það eru kafarar frá köfunarþjónustunni mættir á svæðið og það verður bara metið í dag hvort það verði kafað niður á prammann í dag eða hvort það verði gert núna þegar veðrið lægir aftur.
Þá komst sjór inn í annan pramma við Fáskrúðsfjörð á sjöunda tímanum í morgun. Slökkviliðinu tókst að koma í veg fyrir að hann sykki með því að dæla sjónum úr honum í tæka tíð.
Mikið annríki var hjá Björgunarsveitum á Austurlandi í gær vegna vonskuveðurs sem gekk yfir landshlutann. Stór fóðurprammi sökk á Reyðarfirði í óveðri í nótt og litlu munaði að annar sykki á Fáskrúðsfirði.